Diari Oficial de la Generalitat Valenciana


Sumari del DOGV 6581, del 05-08-2011 (2011/8574)

RESOLUCIÓ de 29 de juliol de 2011, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació de l'addenda tercera a l'acord de comanda de funcions entre el Consell de Seguretat Nuclear i la Generalitat.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6581

Data del DOGV
:   05-08-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/8574


Data del document
:   29-07-2011

Organisme emissor
:   Conselleria de Presidència

Tipus de document
:   Resolució

Descriptors 

:   * delegació de poders

RESOLUCIÓ de 29 de juliol de 2011, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació de l'addenda tercera a l'acord de comanda de funcions entre el Consell de Seguretat Nuclear i la Generalitat. [2011/8574]  
El Consell de Seguretat Nuclear i la Generalitat han subscrit, després de la tramitació prèvia reglamentària, el 9 de juny de 2011, l'addenda tercera a l'acord de comanda de funcions.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentada addenda, que ha quedat inscrita en el Registre de Convenis de la Generalitat amb el número 0858/2011, i que figura com a annex d'esta resolució.  
  
València, 29 de juliol de 2011.- La directora general del Secretariat del Consell i Relacions amb les Corts: M.ª Teresa Lleó Alonso.  
  
Addenda tercera a l'acord de comanda de funcions entre el Consell de Seguretat Nuclear i la Generalitat   
  
Madrid, 9 de juny de 2011  
Reunits  
D'una part, la presidenta del Consell de Seguretat Nuclear, Carmen Martínez Ten, en virtut del nomenament efectuat pel Reial Decret 1450/2006, d'1 de desembre (BOE de 02.12.2006), i en l'exercici de les competències assignades mitjançant el Reial Decret 1157/1982, de 30 d'abril, que aprova els estatuts del Consell esmentat.  
D'una altra part, el conseller de Governació de la Generalitat, Serafín Castellano Gómez, en virtut del nomenament efectuat pel Decret 8/2007, de 28 de juny (DOGV núm. 5545, de data 29.06.2007), autoritzat per a la celebració d'este conveni pel Consell en la sessió de 13 de maig 2011, tal com estableix l'article 17.f de la Llei 5/1983, del Consell.  
  
Exposen  
Primer. Que, amb data 27 de novembre de 1986, va ser subscrit un acord de comanda de funcions entre el Consell de Seguretat Nuclear i la Generalitat, sobre la base de les previsions de la disposició addicional tercera de la Llei 15/1980, de 22 d'abril, i l'article 11 de l'Estatut del Consell de Seguretat Nuclear aprovat pel Reial Decret 1157/1982, de 30 d'abril.  
Que en l'esmentat acord s'establia l'exercici de les distintes funcions encomanades, així com els mitjans i les formes d'actuació.  
  
Segon. Que, amb data 19 d'octubre de 1988, es va firmar, per ambdues parts, l'acta d'entrada en vigor de l'acord, i s'hi valoraren positivament els aspectes tècnics dels convenis de col·laboració subscrits amb la Universitat Politècnica de València i la Universitat de València.  
  
Tercer. Que, amb data 24 de setembre de 1993, es va firmar, per ambdues parts, l'acord específic de col·laboració sobre l'ús conjunt de la Xarxa Automàtica de Vigilància Radiològica Ambiental instal·lada per la Generalitat.  
Quart. Que, amb data 15 de març de 2002, es va firmar l'addenda primera a l'Acord de Comanda de Funcions de 1986, per a l'establiment d'un sistema informàtic connectat entre ambdues parts.  
Cinqué. Que, amb data 28 de juny de 2005, es va firmar l'acord de revisió per ampliació del Conveni de comanda de funcions entre el Consell de Seguretat Nuclear i la Generalitat, pel qual es modificava l'objecte de l'acord, així com el règim econòmic i la composició de la comissió mixta de seguiment.   
Sisé. Que, amb data 12 de novembre de 2007, es va firmar l'addenda segona a l'Acord de Comanda de Funcions de 1986, per la qual s'establia un sistema informàtic per a la transmissió telemàtica de la documentació.  
Seté. Que la Comissió d'Indústria, Turisme i Comerç del Congrés dels Diputats, en la sessió del 27 d'octubre de 2010, va acordar aprovar la Proposició no de Llei 161/1850, relativa al finançament per part del Consell de Seguretat Nuclear del servici de control exterior de les centrals nuclears a la Comunitat Valenciana, per la qual s'insta el Consell de Seguretat Nuclear que revise amb la Generalitat Valenciana l'acord de comanda de funcions existent entre ambdós, així com la seua memòria econòmica, a fi d'actualitzar novament les condicions que encomana a la Generalitat Valenciana.  
  
Vuité. Que, atés el contingut de la proposició no de llei a què es fa referència en el punt anterior, el Ple del Consell de Seguretat Nuclear va acordar, en la seua reunió del 17 de novembre de 2010, l'inici dels tràmits per a procedir a la revisió de l'acord de comanda amb la Generalitat.  
Nové. Que ambdues parts han considerat la conveniència de revisar el règim econòmic aplicable a la vigilància radiològica ambiental en l'entorn de les instal·lacions nuclears ubicades a la Comunitat Valenciana.  
En virtut de tot això, el Consell de Seguretat Nuclear i la Generalitat, acorden:  
Subscriure esta addenda tercera a l'Acord de Comanda de Funcions, firmat el 27 de novembre de 1986 i modificat el 28 de juny de 2005, i convenen:  
Primer. Finançar el 100% del Programa de Vigilància Radiològica Ambiental Independent en l'entorn d'instal·lacions nuclears ubicades a la Comunitat Valenciana, segons els pressupostos anuals aprovats; i, per tant, modificat el text del punt 5.a) de l'acord de revisió per ampliació del Conveni de Comanda de Funcions entre el Consell de Seguretat Nuclear i la Generalitat Valenciana, de 28 de juny de 2005, queda com segueix:  
«Vigilància radiològica ambiental en l'entorn d'instal·lacions nuclears ubicades a la Comunitat Valenciana: es manté el percentatge sufragat pel CSN, establit en el 100% del programa i pressupost anual presentat per la Generalitat Valenciana (GV)».  
  
Segon. El règim de finançament establit en l'apartat 5.a) de l'acord de revisió per ampliació del Conveni de Comanda de Funcions entre el Consell de Seguretat Nuclear i la Generalitat Valenciana, segons el que disposa la present addenda tercera, serà aplicable al Programa de Vigilància Radiològica Ambiental Independent en l'entorn de les instal·lacions nuclears ubicades a la Comunitat Valenciana, respecte dels pressupostos anuals aprovats el 2011 i anys successius, correspon íntegrament al CSN i la Generalitat no hi aporta res.  
  
  
Tercer. En tot allò no previst en la present addenda, es manté la validesa d'allò que s'ha convingut en el mencionat Acord de Comanda de Funcions firmat el 27 de novembre de 1986 i totes les seues addendes i revisions posteriors.  
En virtut de tot l'anterior, i perquè conste en prova de conformitat, ambdues parts firmen la present addenda tercera a l'Acord de Comanda de Funcions del Consell de Seguretat Nuclear a la Generalitat, en dos exemplars exemplar, al lloc i en la data expressats.  
  
La presidenta del Consell de Seguretat Nuclear: Carmen Martínez Ten.  
El conseller de Governació de la Generalitat: Serafín Castellano Gómez.